**KÜLÖNFÉLÉK**

**Tisztelt Bizottság!**

A nemzeti köznevelésről szóló 2011. évi CXC. törvény (a továbbiakban: Nkt.) 50. § (8) bekezdése alapján a Kormányhivatal határozza meg az iskolák felvételi körzetét. Az Nkt. hivatkozott rendelkezése szerint a felvételi körzetek megállapításához a Kormányhivatalnak be kell szereznie az érdekelt települési önkormányzatok véleményét.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI. 3.) önkormányzati rendelet 52. § (2) bekezdése 24. pontja értelmében az Oktatási és Szociális Bizottság előzetesen véleményezi a Közgyűlés számára az általános iskolák felvételi körzetének meghatározására vonatkozó tervezetet.

A Vas Megyei Kormányhivatal 2016. október 18-án kelt levelében azzal kereste meg Önkormányzatunkat, hogy az Nkt. 50. § (8) bekezdésére tekintettel Önkormányzatunk 2016. november 30. napjáig küldje meg véleményét a 2016/2017. tanévre vonatkozó általános iskolai felvételi körzetek tekintetében. A vélemény kialakításához a Vas megyei általános iskolai körzetek kijelöléséről szóló tájékoztatót megküldte, amely az előterjesztés mellékletét képezi.

A Közgyűlés a 65/2016. (II.25.) Kgy. számú határozatával Marlovics tanya néven új utcát nevezett el, továbbá három utca és egy épület (Henger utca, Paragvári utca 45/A, Szász Béla utca, Szent Erzsébet utca) körzetesítésére került sor. A végleges iskolakörzeti beosztásában az érintett utcanevek feltüntetése szükséges.

Kérem a Tisztelt Bizottságot, hogy, az előterjesztést megtárgyalni, és a határozati javaslatot elfogadni szíveskedjék.

**HATÁROZATI JAVASLAT**

**…/2016. (X. 25.) OSzB. számú határozat**

Az Oktatási és Szociális Bizottság Szombathely Megyei Jogú Város önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet 52. § (2) bekezdés 24. pontjában foglaltak alapján javasolja a közgyűlésnek, hogy a 2016/2017. tanévre vonatkozó általános iskolai felvételi körzetkijelölést az alábbi kiegészítéssel javasolja elkészíteni:

1. új utca elnevezésére illetve körzetesítésére tekintettel a felsorolt szombathelyi általános iskoláknál az alábbi utcanevek is kerüljenek nevesítésre:

* Oladi Általános Iskola - Marlovics tanya,
* Nyitra Utcai Általános Iskola - Henger utca,
* Paragvári Utcai általános Iskola - Paragvári utca 45/a,
* Dési Huber István Általános Iskola - Szász Béla utca,
* Szombathelyi Zrínyi Ilona Általános Iskola - Szent Erzsébet utca.

1. a Nyitra Utcai Általános Iskola elnevezése kerüljön pontosításra.

**Felelős:** Rettegi Attila, a Bizottság elnöke

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2016. októberi Közgyűlés